RO Jurnalul Oficial al Uniunii Europene C 181/25

Aviz de inițiere a unei reexaminări intermediare parțiale a măsurilor antidumping care se aplică importurilor de somon de crescătorie originar din Norvegia

(2008/C 181/09)

Comisia a hotărât din proprie inițiativă deschiderea unei reexaminări intermediare parțiale în conformitate cu articolul 11 alineatul (3) din Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1) (denumit în continuare „regulamentul de bază”). Reexaminarea se limitează la analiza domeniului de aplicare al produsului, pentru a clarifica dacă anumite tipuri de produs se încadrează în domeniul de aplicare al măsurilor privind somonul de crescătorie.

1. Produsul

Produsul reexaminat este somonul de crescătorie (altul decât somonul sălbatic), în fileuri sau nu, proaspăt, refrigerat sau congelat, originar din Norvegia (denumit în continuare „produsul în cauză”), încadrat în prezent la codurile NC ex 0302 12 00, ex 0303 11 00, ex 0303 19 00, ex 0303 22 00, ex 0304 19 13 și ex 0304 29 13. Aceste coduri NC sunt menționate doar cu titlu informativ.

2. Măsurile existente

Măsurile aflate în vigoare în prezent constau într-o taxă antidumping definitivă instituită prin Regulamentul (CE) nr. 85/2006 al Consiliului din 17 ianuarie 2006 privind importurile de somon de crescătorie originar din Norvegia (2).

3. Motivele reexaminării

Tribunalul Administrativ de la Tallin a înaintat Curții Europene de Justiție o cauză având ca obiect prezentarea unei hotărâri preliminare cu privire la încadrarea coloanelor vertebrale congelate (oasele acoperite de carne de pește) de somon la unul dintre codurile TARIC menționate la articolul 1 din Regulamentul (CE) nr. 85/2006 de instituire a dreptului antidumping definitiv la importul de somon de crescătorie originar din Norvegia și la implicațiile ulterioare ale acestei clasificări pentru măsurile antidumping. Articolul 1 din regulamentul menționat anterior instituie măsuri la niveluri diferite, în funcție de modalitățile de prezentare a produsului în cauză. Una dintre aceste modalități de prezentare este „alți somoni de crescătorie (inclusiv eviscerați, fără cap), proaspeți, refrigerați sau congelați”. Comisia a decis din proprie inițiativă că domeniul de aplicare al produsului în cadrul măsurilor antidumping ar trebui clarificat în ceea ce privește modalitatea de prezentare menționată anterior (prin includerea coloanelor vertebrale menționate anterior, proaspete sau refrigerate), astfel încât să se clarifice dacă coloanele vertebrale congelate de somon se încadrează în definiția produsului în cauză.

Prin urmare, este necesară reexaminarea cazului în ceea ce privește domeniul de aplicare al definiției produsului, decizia adoptată în urma reexaminării având eventual efecte retroactive începând de la data de instituire a măsurilor relevante. Toți operatorii, în mod special importatorii, sunt invitați să își facă cunoscute punctele de vedere în privința acestui subiect și să transmită orice dovezi în sprijinul acestora.

4. Procedura

Întrucât a constatat, după consultarea comitetului consultativ, că există suficiente elemente de probă pentru a justifica deschiderea unei reexaminări intermediare parțiale, Comisia deschide o reexaminare în conformitate cu articolul 11 alineatul (3) din regulamentul de bază, care se limitează la examinarea domeniului de aplicare al produsului.

(a) Chestionarele

În vederea obținerii informațiilor pe care le consideră necesare pentru anchetă, Comisia va trimite chestionare industriei comunitare, altor producători cunoscuți în Comunitate, importatorilor cunoscuți, utilizatorilor cunoscuți, producătorilor-exportatori cunoscuți în Norvegia și autorităților norvegiene. Aceste informații, precum și elementele de probă care le susțin, ar trebui să fie comunicate Comisiei în termenul prevăzut la punctul 5 litera (a).

(b) Colectarea informațiilor și desfășurarea audierilor

Toate părțile interesate sunt invitate prin prezentul aviz să își facă cunoscute punctele de vedere, să comunice și alte informații pe lângă răspunsurile oferite în chestionar și să aducă elemente de probă pentru susținerea lor. Aceste informații, precum și elementele de probă care le susțin, trebuie să parvină Comisiei în termenul prevăzut la punctul 5 litera (a).

În plus, Comisia poate audia părțile interesate, cu condiția ca acestea să prezinte o solicitare din care să reiasă că au motive speciale pentru care ar trebui să fie audiate. Solicitarea trebuie efectuată în termenul prevăzut la punctul 5 litera (b).

5. Termenele

(a) Pentru părți, în vederea prezentării acestora, pentru depunerea răspunsurilor la chestionar și pentru furnizarea de orice alte informații

Pentru a le fi luate în considerare observațiile în timpul anchetei, toate părțile interesate trebuie, sub rezerva unor dispoziții contrare, să se facă cunoscute contactând Comisia, să-și prezinte punctele de vedere și să transmită răspunsurile la chestionar sau orice alte informații în termen de 40 de zile de la data publicării prezentului aviz în Jurnalul Oficial al Uniunii Europene. Se atrage atenția asupra faptului că majoritatea drepturilor procedurale prevăzute în regulamentul de bază pot fi exercitate numai dacă părțile s-au prezentat în termenul menționat anterior.

(b) Audierile

De asemenea, toate părțile interesate pot să solicite audierea de către Comisie în același termen de 40 de zile.

6. Observațiile scrise, răspunsurile la chestionar și corespondența

Toate observațiile și cererile părților interesate trebuie prezentate în scris (nu în format electronic, sub rezerva unor dispoziții contrare) și trebuie menționate numele, adresa poștală, adresa de e-mail, numerele de telefon, de fax și/sau de telex ale părții interesate. Toate observațiile prezentate în scris, inclusiv informațiile solicitate în prezentul aviz, răspunsurile la chestionare și corespondența părților interesate, furnizate cu titlu confidențial, vor purta mențiunea „Acces limitat” (3) și vor fi însoțite, în conformitate cu articolul 19 alineatul (2) din regulamentul de bază, de o versiune neconfidențială purtând mențiunea „Versiune destinată consultării de către părțile interesate”.

Adresa Comisiei pentru corespondență este următoarea:

European Commission Directorate General for Trade Directorate H Office: J-79 4/23 B-1049 Brussels Fax (32-2) 295 65 05

7. Lipsa cooperării

În cazul în care o parte interesată refuză accesul la informațiile necesare sau nu le furnizează în termenul prevăzut sau în cazul în care aceasta obstrucționează în mod semnificativ ancheta, se pot stabili, pe baza datelor disponibile, concluzii provizorii sau definitive, pozitive sau negative, în conformitate cu articolul 18 din regulamentul de bază.

În cazul în care se constată că o parte interesată a furnizat informații false sau înșelătoare, informațiile nu sunt luate în considerare și se pot utiliza datele disponibile, în conformitate cu articolul 18 din regulamentul de bază. În cazul în care o parte interesată nu cooperează sau cooperează doar parțial și, prin urmare, concluziile se stabilesc pe baza celor mai bune date disponibile, în conformitate cu articolul 18 din regulamentul de bază, este posibil ca situația care rezultă să fie mai puțin favorabilă respectivei părți interesate decât dacă ar fi cooperat.

8. Programul anchetei

În conformitate cu articolul 11 alineatul (5) din regulamentul de bază, ancheta se va finaliza în termen de 15 luni de la data publicării prezentului aviz în Jurnalul Oficial al Uniunii Europene.

9. Alte reexaminări intermediare în temeiul articolului 11 alineatul (3) din regulamentul de bază

Domeniul de aplicare al reexaminării actuale este stabilit la punctul 3 de mai sus. Orice parte care dorește să solicite o reexaminare pe baza altor motive poate solicita o astfel de reexaminare în conformitate cu dispozițiile articolului 11 alineatul (3) din regulamentul de bază.

Prezenta reexaminare a domeniului de aplicare al produsului nu aduce atingere în niciun fel perioadei de aplicare a măsurilor antidumping actuale.

10. Prelucrarea datelor cu caracter personal

Se menționează faptul că toate datele cu caracter personal colectate pe parcursul prezentei anchete vor fi gestionate în conformitate cu Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (4).

11. Consilierul-audiator

De asemenea, trebuie menționat faptul că, în cazul în care părțile interesate consideră că întâmpină dificultăți în exercitarea dreptului la apărare, acestea pot solicita intervenția consilierului-audiator din cadrul DG Comerț. Acesta acționează în calitate de intermediar între părțile interesate și serviciile Comisiei oferind, acolo unde este necesar, mediere privind aspectele de procedură care aduc atingere apărării intereselor părților respective în cadrul prezentei proceduri, în special cu privire la aspecte legate de accesul la dosar, confidențialitate, prelungirea termenelor și tratarea opiniilor exprimate în scris și/sau oral. Pentru mai multe informații și detalii de contact, părțile interesate sunt rugate să consulte paginile de internet dedicate consilierului-audiator din cadrul site-ului internet al DG Comerț (http://ec.europa.eu/trade).

(1) JO L 56, 6.3.1996, p. 1. Regulament modificat ultima dată prin Regulamentul (CE) nr. 2117/2005 (JO L 340, 23.12.2005, p. 17).

(2) JO L 15, 20.1.2006, p. 1.

(3) Aceasta înseamnă că documentul este destinat exclusiv unei utilizări interne. Documentul este protejat în temeiul articolului 4 din Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (JO L 145, 31.5.2001, p. 43). Este vorba despre un document confidențial, în temeiul articolului 19 din regulamentul de bază și în temeiul articolului 6 din Acordul OMC privind punerea în aplicare a articolului VI din GATT 1994 (Acordul antidumping).

(4) JO L 8, 12.1.2001, p. 1.